Erik Aasheim

Erik Aasheim (født 1967) er en norsk journalist, programleder, konferansier og sakprosaforfatter. Han har vært ansatt i Dagbladet og NRK og var i mange år frilans korrespondent i Paris. Han har siden 2023 hatt stillingen som daglig leder i Stereo Produksjoner. 

Han var tidligere radio- og fjernsynsjournalist tilknyttet NRK. Han har jobbet som journalist siden 1985. Han arbeidet først i aviser, blant annet syv år i Dagbladet. Siden 1998 har han jobbet i NRK, der han har vært programleder og vaktsjef for debattprogrammer på radio (Dagsnytt Atten og Ukeslutt) og for kultur- og aktualitetsprogrammer på tv (Nyhetsblikk og Stereo) sammen med Nina Stensrud Martin. Han fikk Prix Radio 2004 for programledelse av årets beste direktesending.Jon Annar Fordal (29. oktober 2004): Storeslem til NRK P1 nrk.no Fra 2004 til 2012 arbeidet han som frilans korrespondent i Paris med NRK og Dagens Næringsliv som hovedoppdragsgivere. Aasheim har også drevet nyhetsbyrået ScandiPress i Paris sammen med Magnus Falkehed. Etter åtte år i Paris, ble han i 2012 kommunikasjonsrådgiver for miljøvernminister Bård Vegar Solhjell (SV) og deretter for klima- og miljøminister Tine Sundtoft (H). Pr. 1. januar 2016 begynte han som kommunikasjonsdirektør for EAT, stiftet og drevet av Gunhild Stordalen.  Fra 1. januar 2017 startet han opp innholdsbyrået Primus Productions. Fra 1. juli 2023 etablerte han produksjonsselskapet Stereo Produksjoner, sammen med Nina Stensrud Martin. Fra 2021 jobber Aasheim også deltid som media- og kommunikasjonssjef for Nobels Fredspris og Det Norske Nobelinstitutt.  

Aasheim sto på Kampanjes liste i 2020 over Norges mest populære konferansierer. Han står bak flere podkast-produksjoner, blant annet for NRK og Sveriges Radio. Podkasten KidnappetKidnappet, på NRK ble i 2020 nominert som beste dokumentarserie i Prix Europa. Han har også skrevet biografier om Eva Joly (Rød klut, grønne drømmer, Kagge, 2012) og Jonas Gahr Støre (Jonas, Gyldendal 2014). I november 2022 ble han slått til ridder av den franske orden for kunst og litteratur, l’Ordre des Arts et des Lettres for sitt arbeid som journalist og forfatter i Frankrike. 

Erik Aasheim er bror av Anne Aasheim (1962–2016), tidligere sjefredaktør i Dagbladet og direktør for Norsk kulturråd. Sammen med sin daværende partner var Erik Aasheim blant de første som inngikk registrert partnerskap i Oslo rådhus like etter at Partnerskapsloven trådte i kraft i 1993. Dette skjedde samtidig med blant andre Kim Friele og Wenche Lowzow, med stort mediefokus. Aasheim har tidligere vært nestleder i Åpen kirkegruppe i Oslo. 

 Referanser 

 Eksterne lenker 
 Stereo Produksjoner

Kategori:Norske journalister
Kategori:Norske radioprogramledere
Kategori:Norske TV-programledere
Kategori:Norske korrespondenter
Kategori:Norske kommunikasjonsfolk
Kategori:Norske biografer
Kategori:Journalister i Dagbladet
Kategori:NRK-journalister
Kategori:Programledere for NRK TV
Kategori:Programledere for NRK Radio
Kategori:Ordre des Arts et des Lettres
Kategori:Personer fra Porsgrunn kommune